Suomessa toimivat ääriliikkeet eivät ole saaneet kovin merkittävästi lisää jäseniä tai kannattajia, arvioi Suojelupoliisi. Supo seuraa päivittäin, mitä suomalaisessa ääriliikekentässä tapahtuu. Historian syklit osoittavat, että erilaisten ääriliikkeiden suosio vuoroin kasvaa ja vuoroin hiipuu.

Suomessa toimivien ääriliikkeiden jäsenmäärä ei ole merkittävästi kasvanut, arvioi Suojelupoliisi.

– Toki viimeisen vuoden aikana tilanne on ollut sellainen, että ääriliikkeet ovat ehkä jossain määrin pyrkineet rekrytoimaan lisää kannattajia, mutta meidän näkökulmastamme ei näytä siltä, että jäsen- tai kannattajamääriin olisi tullut kovin merkittäviä lisäyksiä, sanoo Supon ylitarkastaja Tuomas Portaankorva.

Ääriliikkeistä puhuttaessa Supo ei kommentoi yksittäisiä ryhmiä ja niiden toimintaa, vaan asiaa yleisellä tasolla.

Viime aikoina julkisuudessa on ollut esillä katupartioryhmä Soldiers of Odin, joka on omien sanojensa mukaan laajentunut voimakkaasti verrattain lyhyessä ajassa.

– Ainoa asia, mitä voimme Soldiers of Odinista sanoa, on se, että kun liike on järjestäytynyt yhdistysmuotoon, vaikuttaa heidän toimintansa vastaavan paremmin sitä, minkä kuvan he haluavat itsestään antaa, Portaankorva muotoilee.

Siihen Supo ei usko, että suomalaiset ja ulkomaiset äärijärjestöt olisivat yhdessä järjestäytyneet maailmanlaajuisesti.

– Näyttää siltä, että ensimmäiset tiedot tai kontaktit suomalaiseen liikehdintään tulevat sosiaalisen median kautta, ja jos niitä yhteyksiä on, ne luodaan toiminnan käynnistämisen jälkeen tuolta ulkomailta. Kyllä näyttää enemmän siltä, että ulkomailla itsenäisesti järjestäydytään suomalaisen mallin tai esimerkin mukaan, mutta sellaista maailmanlaajuista järjestäytymistä tuskin on vielä tapahtunut.

Ideologisten liikkeiden suosio kasvaa ja hiipuu

Supo seuraa päivittäin, mitä suomalaisessa ääriliikekentässä tapahtuu ja arvioi, onko toiminnasta uhkaa Suomelle.

– Meidän tehtäviimme kuuluu olla perillä, mitä ääriliikekentässä tapahtuu ja arvioida mahdollista tällaisen liikehdinnän ja toiminnan uhkaa Suomen yhteiskunnalle ja valtiolle. Suomalaisella ääriliikekentällä ei ole sellaista toimintaa käynnissä, joka uhkaisi valtion turvallisuutta, pysyvyyttä ja yhteiskuntarauhaa, Supon Portaankorva toteaa.

Historia on osoittanut, että erilaisten ääriliikkeiden suosio vuoroin kasvaa ja hiipuu.

– Taaskaan arvoimatta yhtä yksittäistä liikettä ja sen pysyvyyttä, voidaan sanoa, että kautta historian enemmän tai vähemmän kaikki ideologiset liikkeet tai niiden suosio kulkee ajan mukana. Kaikilla näillä liikkeillä tuntuu olevan laajentumisen aikansa ja supistumisen aikansa. Ei ole mitään syytä olettaa, että tämänhetkinen liikehdintä poikkeaisi tästä yleisestä historiallisesta syklistä, Portaankorva toteaa.

Ylen A-studiossa keskustellaan keskiviikkona 11.5. siitä, miksi äärioikeisto houkuttaa. A-studio TV1:ssä kello 21.05.

A-studion keskustelu kytkeytyy Ylellä alkavaan tv-sarjaan NSU – Saksan uusnatsimurhat.